Algemesí destinarà 60.000 € per a la millora de la videovigilància en el polígon de Cotes
02 de març de 2023

L'Ajuntament d'Algemesí va aprovar, per unanimitat, en sessió plenària la sol·licitud dels diferents projectes que s'hauran d'executar en el polígon de Cotes gràcies al programa d'ajudes per al manteniment i modernització de les àrees industrials convocades per la Generalitat Valenciana a través de l'IVACE.

En concret, s'ha sol·licitat una ajuda de 60.000 € per a la renovació parcial d'una part del sistema de videovigilància actual per càmeres de més qualitat i amb noves prestacions com a reconeixements de matricula, etc, que permetran millorar la seguretat i control de la principal àrea empresarial d'Algemesí.

De la mateixa manera, i en la línia iniciada fa uns anys, es continuarà ampliant el nombre de càmeres de videovigilància, la qual cosa permetrà dotar al polígon de Cotes amb un dels sistemes de videovigilància més complets i avantguardistes de la Comunitat Valenciana.

Aquest sistema de videovigilància estarà permanentment controlat des de la Prefectura de la Policia Local, de manera que es podrà actuar molt àgilment i en coordinació, fins i tot, amb el personal de vigilància privada que les empreses tenen contractat de manera privativa per a millorar i reforçar la seguretat del polígon.

Des de 2011 Cotes compta amb un sistema de videovigilància, que s'ha anat ampliant amb els anys, i que ha permés a les forces i cossos de seguretat resoldre diferents fets delictius i reduir al mínim els delictes comesos en l'àrea empresarial.

Per al president de la EGM, Miguel Ángel Calpe, “l'ampliació del sistema de videovigilància és una necessitat de primer nivell per a garantir la seguretat de les empreses i els seus usuaris. Cotes va ser pionera en instaurar un sistema de videovigilància l'any 2011, ja que va ser el primer polígon a implementar aquesta infraestructura que ha servit d'exemple per a altres polígons.”

Per a la regidora de Promoció Econòmica, Palma Egido, “el comptar amb un sistema modern i ampliat permet millorar el servei que es presta per part de la Policia Local i que suposa un complement a l'esforç que l'empresariat de Cotes fan per mantindre i millorar la seguretat i que ha permés que en els últims anys el nombre d'incidències haja sigut residual”.